Je Jehans de Corboison, escuiers, fais savoir... que je confesse et en verté recognoisse estre hons de noble baron mons. Hugue de Chalon, signour d’Allay, don je ay pris en fié et en chasement un mien cloux de vigne, que l’on appele le clox Hombert Fornairon, assis à Corboison, sus la reviere de Goison, d’une part, et la vigne dou Perier Savaige, d’autre. Et pour ceste chose prise de fié et ledit homaige fait adit mons. Hugue, mon amé seignour, il m’a doné, paié et delivré sexante livres en bons deniers nombrez... En tesmoignaige de laquel chose, je ay prié et fait metre en ces lettres le seal de la court de Monmoret, par laquel court je vuils estre contrainz par la prise de mes biens quant à maintenir adit Hugue et es siens la tenour de ces lettres, faites et donées l’an Nostre Seignour corrant par mil trois cenz dix et sept, le juedi après la saint Ylaire, ou mois de janvier.